**Pim Verbeek** (12. maaliskuuta 1956 Rotterdam – 28. marraskuuta 2019) oli alankomaalainen jalkapallovalmentaja ja -pelaaja.

Ura
---

Peliuransa jälkeen Verbeek on tehnyt pitkän ja värikkään uran valmentajana. Hän aloitti 1981 Sparta Rotterdamin päävalmentajana vain 25-vuotiaana. Ura ei saanut tulta alleen, vaikka Verbeek toimikin 1989–1991 Feyenoordin päävalmentajan yhdessä ruotsalaisen Gunder Bengtssonin kanssa. Tuona aikana seura voitti vain yhden Alankomaiden Cupin mestaruuden.

Valmennettuaan Alankomaiden lisäksi myös Japanissa Verbeek siirtyi vuonna 2000 Guus Hiddinkin apuvalmentajaksi Etelä-Korean jalkapallomaajoukkueeseen. Yhdessä Hiddinkin kanssa hän oli luotsaamassa toisen isäntämaan historiallisesti neljänneksi MM-kisoissa 2002. Menestyskisojen jälkeen Verbeek palasi Alankomaihin PSV Eindhovenin reservijoukkueen valmentajaksi.

2003 Verbeek luotsasi japanilaisseura Kyoto Purple Sangaa ja seuraavana vuonna lyhyen aikaa Alankomaiden Antillien jalkapallomaajoukkuetta. Marraskuusta 2004 huhtikuuhun 2005 Verbeek toimi maanmiehensä Dick Advocaatin apuvalmentajana saksalaisseura Borussia Mönchengladbachissa. 

Lokakuussa 2005 Verbeek palasi Etelä-Koreaan, tällä kertaa maajoukkuevalmentaja-Advocaatin apulaiseksi. Kun joukkue jäi lohkovaiheeseen MM-kisoissa 2006, Advocaat erosi ja Verbeek nousi maajoukkueen päävalmentajan tehtäviin. Hän jätti Etelä-Korean vuoden 2007 Aasian-mestaruuskilpailujen jälkeen. 

Joulukuussa 2007 Verbeek palkattiin Australian maajoukkueen valmentajaksi tavoitteena johtaa maa vuoden 2010 MM-kisoihin.  Verbeek onnistui tavoitteessaan ja Australia varmisti lopputurnauspaikkansa jo kesäkuussa 2009.  Maaliskuussa 2010 hän ilmoitti jättävänsä Australian maajoukkueen MM-kisojen jälkeen.  Huhtikuussa 2010 uutisoitiin, että Verbeek siirtyy MM-kisojen jälkeen Marokon jalkapalloliiton palvelukseen. Hän tulee vastaamaan olympiajoukkueen sekä alle 17- ja 19 -vuotiaiden maajoukkueiden valmennuksesta.  Verbeek päätti uransa Australian päävalmentajana MM-alkulohkon kolmanteen sijaan. Kisat 4–0 murskatappiolla Saksalle aloittanut Australia pelasi tasan Ghanan kanssa ja voitti päätösottelussa Serbian 2–1. 

Verbeek luotsasi Marokon joukkuetta Lontoon olympialaisissa 2012, joissa Marokko pelasi alkulohkossaan tasan Hondurasia ja Espanjaa vastaan sekä hävisi Japanille. Näin joukkueen pelit päättyivät lohkovaiheeseen. Hän jätti Marokon kesällä 2014 sopimuksensa umpeuduttua. Marraskuussa 2015 Verbeekistä tuli Sparta Rotterdamin tekninen johtaja.

Marraskuussa 2016 Verbeek palasi valmennustehtäviin tehtyään sopimuksen Omanin jalkapallomaajoukkueen päävalmentajan tehtävistä. Hän aloitti valmentajana tammikuussa 2017. Verbeek luotsasi Omanin Aasian mestaruusturnaukseen 2019. Lopputurnauksessa Oman selvitti historiansa ensimmäistä kertaa tiensä jatkoon lohkovaiheesta. Oman hävisi pudotuspelien ensimmäisellä kierroksella Iranille 2–0. Turnauksen jälkeen Verbeek ilmoitti jättävänsä tehtävänsä ja lopettavansa valmennusuransa.

Verbeek kuoli 28. marraskuuta 2019 63-vuotiaana sairastettuaan pitkään syöpää.

Meriitit
--------

* Alankomaiden cup: 1991
* MM-1.kierros: 2010
* AM-2. kierros: 2019

Lähteet
-------

1. 1 2  Former Socceroos coach Pim Verbeek dies aged 63 after cancer battle
2. 1 2  Pim Verbeek Australian uusi valmentaja *Sportti.com*.  6. joulukuuta 2007. Viitattu 6. joulukuuta 2007.
3. ↑  Socceroos qualify for finals (Arkistoitu – Internet Archive)
4. ↑  Verbeek: "Die Zeit ist gekommen"
5. ↑  Dutchman Pim Verbeek to work with Moroccan youth teams
6. ↑  Australian luotsi: Saksa-tappio tappoi meidät
7. ↑  PIM VERBEEK
8. ↑  Sparta stelt Pim Verbeek aan als opvolger Beenhakker
9. ↑  Former Socceroos boss Pim Verbeek appointed Oman head coach
10. ↑  Oman make history as group stage ends
11. ↑  Ex-Socceroos boss Verbeek calls an end to coaching career


|  |  |  |
| --- | --- | --- |
| Edeltäjä:**Rob Jacobs** | **Feyenoord Rotterdamin päävalmentaja**1989–1991 | Seuraaja:**Wim Jansen** |

|  |  |  |
| --- | --- | --- |
| Edeltäjä:**Dick Advocaat** | **Etelä-Korean jalkapallomaajoukkueen päävalmentaja**2006–2007 | Seuraaja:**Huh Jung-Moo** |

|  |  |  |
| --- | --- | --- |
| Edeltäjä:**Graham Arnold** | **Australian jalkapallomaajoukkueen päävalmentaja**2007–2010 | Seuraaja:**Holger Osieck** |

|  |  |  |
| --- | --- | --- |
| Edeltäjä:**Juan Ramón López Caro** | **Omanin jalkapallomaajoukkueen päävalmentaja**2017–2019 | Seuraaja:**Erwin Koeman** |

Marokon joukkue – Kesäolympialaiset 2012
1 Amsif |
2 Noussir |
3 Abarhoun |
4 El Kaoutari |
5 Bergdich |
6 Najah |
7 Labyad |
8 Fettouhi |
9 Amrabat |
10 Barrada |
11 Bidaoui |
12 El Kaddouri |
13 Feddal |
14 Kharja |
15 Frikeche |
16 Jebbour |
17 El Hassnaoui |
18 Bounou |
Valmentaja Verbeek